ΓΡΑΠΤΗ ΕΡΩΤΗΣΗ E-3283/96 υποβολή: Josι Garcνa-Margallo y Marfil (PPE) προς την Επιτροπή (5 Δεκεμβρίου 1996)

Θέμα: ΑΕΠ και υπολογισμός εισοδήματος προερχομένου από τα ακίνητα

Τα μέσα ενημέρωσης αναφέρονται όλο και συχνότερα στις δυσχέρειες που υφίστανται σχετικά με την εξεύρεση στατιστικών μετρήσεων γενικώς αποδεκτών.

Πώς υπολογίζεται το εισόδημα το προερχόμενο από τα ακίνητα κατά τον προσδιορισμό του ΑΕΠ στην Γερμανία;

Κοινή απάντηση του κ. de Silguy εξ ονόματος της Επιτροπής στις γραπτές ερωτήσεις E-3282/96, E-3283/96, E-3284/96, E-3285/96, E-3286/96, E-3287/96, E-3288/96, E-3289/96, E-3290/96, E-3291/96, E-3292/96, E-3293/96, E-3294/96, E-3295/96, E-3296/96 και E-3297/96 (27 Ιανουαρίου 1997)

Σύντομα ο υπολογισμός των τεκμαρτών ενοικίων θα εναρμονιστεί πλήρως στην Κοινότητα. Το 1995 η Επιτροπή εξέδωσε η απόφαση 95/309/ΕΚ ((ΕΕ αριθ. L 186, 5.8.1995. )) η οποία ορίζει τις αρχές που διέπουν την εφαρμογή του άρθρου 1 της οδηγίας 89/130/ΕΟΚ, Ευρατόμ του Συμβουλίου για την εναρμόνιση του καθορισμού του ακαθάριστου εθνικού προϊόντος σε τιμές αγοράς ((ΕΕ αριθ. L 49, 21.2.1989. )) (οδηγία ΑΕΠ) 7 το κείμενο αυτό αποτελεί καρπό ετών προβληματισμού και διαλόγου με τις στατιστικές υπηρεσίες των κρατών μελών. Η εν λόγω απόφαση εντάσσεται στο πλαίσιο των εργασιών εναρμόνισης οι οποίες διεξάγονται με στόχο την εφαρμογή της οδηγίας ΑΕΠ. Οι εργασίες αυτές θα ολοκληρωθούν περί τα τέλη του 1998 με την εξάλειψη όλων των διαφορών μεταξύ των κρατών μελών όσον αφορά τις στατιστικές αρχές και μεθόδους και την καθιέρωση του νέου ευρωπαϊκού συστήματος λογαριασμών (ΕΣΟΛ 95) κατά την κατάρτιση των εθνικών λογαριασμών.

Βάσει των κοινών αρχών που ορίζει η εν λόγω απόφαση για τον υπολογισμό των τεκμαρτών ενοικίων, το τεκμαρτό ενοίκιο μιας ιδιόκτητης κατοικίας θα υπολογίζεται σε σχέση με το ενοίκιο που ένας ενοικιαστής θα κατέβαλλε για παρόμοια κατοικία. Όσον αφορά την εφαρμογή στην πράξη της αρχής της «ομοιότητας» η οποία τίθεται βάσει του ΕΣΟΛ 1979, η απόφαση καθιερώνει ορισμένες στατιστικές αρχές υπολογισμού οι οποίες συνιστούν τη μέθοδο της διαστρωμάτωσης. Σύμφωνα με τη μέθοδο αυτή, για τον υπολογισμό των τεκμαρτών ενοικίων συνδυάζονται πληροφορίες που αφορούν το σύνολο των κατοικιών - το οποίο χωρίζεται σε διάφορα «στρώματα» - με πληροφορίες που αφορούν τα ενοίκια που όντως καταβάλλονται σε κάθε ένα από τα «στρώματα» αυτά. Η απόφαση προβλέπει ορισμένα στάδια για τον υπολογισμό των τεκμαρτών ενοικίων βάσει των ενοικίων που όντως καταβάλλονται για παρόμοιες κατοικίες. Το πρώτο στάδιο συνίσταται στην ταξινόμηση των υφιστάμενων κτιρίων βάσει ορισμένων μεταβλητών, π.χ. μέγεθος, περιβαλλοντικά χαρακτηριστικά, εξοπλισμός και κοινωνικοοικονομικοί παράγοντες. Το αποτέλεσμα της ταξινόμησης αυτής είναι 30 τουλάχιστον διαφορετικά στρώματα. Το δεύτερο στάδιο συνίσταται στο δειγματοληπτικό υπολογισμό του μέσου ενοικίου για κάθε στρώμα. Κατά το τελευταίο στάδιο, το μέσο αυτό ενοίκιο αποδίδεται στις ιδιόκτητες κατοικίες του ιδίου στρώματος. Η απόφαση ορίζει επίσης ορισμένες άλλες αρχές που διέπουν τις εκτιμήσεις για τις υπηρεσίες στέγασης σε ειδικές περιπτώσεις (π.χ., κενές κατοικίες και κατοικίες διακοπών) και την παρέκταση εκτιμήσεων των ετών αναφοράς. Τέλος, η απόφαση καλύπτει την επεξεργασία της ενδιάμεσης ανάλωσης και τον συναλλαγών με τον υπόλοιπο κόσμο.

Σύμφωνα με το άρθρο 2 της απόφασης, οι εκτιμήσεις για τις υπηρεσίες στέγασης, σύμφωνα με τις αρχές που ορίζει η ίδια η απόφαση, υποβάλλονται έως τις 30 Σεπτεμβρίου 1996 στην Επιτροπή. Τα στοιχεία για το ΑΕΠ που διαβίβασαν τον Οκτώβριο του 1996 τα κράτη μέλη πρέπει, συνεπώς, να αντανακλούν την έγκριση εναρμονισμένων αρχών. Η μεθοδολογία που χρησιμοποιείται από τα κράτη μέλη είναι τη στιγμή αυτή υπό εξέταση.